CELEX: 
Language: el
Date: 2021-09-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2019/2122 όσον αφορά ορισμένες κατηγορίες αγαθών χαμηλού κινδύνου, τα αγαθά που αποτελούν μέρος των προσωπικών αποσκευών των επιβατών και τα ζώα συντροφιάς που εξαιρούνται από τους επίσημους ελέγχους στους συνοριακούς σταθμούς ελέγχου, και για την τροποποίηση του εν λόγω κατ’ εξουσιοδότηση κανονισμού και του κατ’ εξουσιοδότηση κανονισμού (ΕΕ) 2019/2074 όσον αφορά τις αναφορές σε ορισμένες καταργηθείσες νομοθετικές πράξεις

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου για τους επίσημους ελέγχους
                  1
                θεσπίζει το πλαίσιο για τους επίσημους ελέγχους και άλλες επίσημες δραστηριότητες με σκοπό την επαλήθευση της ορθής εφαρμογής της ενωσιακής νομοθεσίας για την αγροδιατροφική αλυσίδα. Το εν λόγω πλαίσιο καλύπτει, μεταξύ άλλων, τους επίσημους ελέγχους οι οποίοι διενεργούνται σε ζώα και αγαθά που εισέρχονται στην Ένωση από τρίτες χώρες.
            
            
               Ο κατ’ εξουσιοδότηση κανονισμός (ΕΕ) 2019/2122 της Επιτροπής
                  2
                καθορίζει, μεταξύ άλλων, κατηγορίες ζώων και αγαθών που εξαιρούνται από τους επίσημους ελέγχους στους συνοριακούς σταθμούς ελέγχου και τους ειδικούς ελέγχους στις αποσκευές των επιβατών. Ο εν λόγω κατ’ εξουσιοδότηση κανονισμός εξαιρεί τα ερευνητικά και τα διαγνωστικά δείγματα από τους επίσημους ελέγχους στους συνοριακούς σταθμούς ελέγχου, υπό ορισμένες προϋποθέσεις. Επιπλέον, ο κατ’ εξουσιοδότηση κανονισμός καθορίζει τις αφίσες που πρέπει να αναρτά η αρμόδια αρχή σε σημεία εμφανή στους επιβάτες που φθάνουν από τρίτες χώρες και προβλέπει τυποποιημένες πληροφορίες που μπορούν να διατίθενται στους εν λόγω επιβάτες σε σχέση με τους ισχύοντες κανόνες της Ένωσης.
            
            
               Σκοπός του παρόντος κατ’ εξουσιοδότηση κανονισμού είναι η εισαγωγή μιας περαιτέρω κατηγορίας δειγμάτων προϊόντων ζωικής προέλευσης και ορισμένων σύνθετων προϊόντων που, υπό ορισμένες προϋποθέσεις, εξαιρούνται από τους επίσημους ελέγχους στους συνοριακούς σταθμούς ελέγχου, καθώς και η θέσπιση ειδικών κανόνων ελέγχου των δειγμάτων.
            
            
               Ο παρών κατ’ εξουσιοδότηση κανονισμός προσαρμόζει επίσης τις αφίσες για τους επιβάτες που φθάνουν από τρίτες χώρες, ώστε να περιλαμβάνουν αναφορά στο Ηνωμένο Βασίλειο (Βόρεια Ιρλανδία). Επιπλέον, διορθώνει την αναφορά στα ζώα συντροφιάς που εξαιρούνται από τους επίσημους ελέγχους στους συνοριακούς σταθμούς ελέγχου, προκειμένου να την ευθυγραμμίσει με τους σχετικούς καταλόγους τρίτων χωρών από τις οποίες τα ζώα συντροφιάς μπορούν να εισέλθουν σε κράτος μέλος.
            
            
               Επιπροσθέτως, ο παρών κατ’ εξουσιοδότηση κανονισμός διορθώνει ορισμένες παραπομπές του κατ’ εξουσιοδότηση κανονισμού (ΕΕ) 2019/2122 και του κατ’ εξουσιοδότηση κανονισμού (ΕΕ) 2019/2074 της Επιτροπής
                  3
                σε καταργηθείσες νομικές πράξεις.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Ζητήθηκε επανειλημμένα η γνώμη της ομάδας εμπειρογνωμόνων «επίσημοι έλεγχοι» (E00911) της Επιτροπής και πραγματοποιήθηκαν αρκετές συνεδριάσεις με τα οικεία ενδιαφερόμενα μέρη.
            
            
               Δεν έχει διενεργηθεί εκτίμηση επιπτώσεων, καθώς ο παρών κανονισμός, λόγω των περιορισμένων αλλαγών και των διευκρινίσεων που εισάγει, δεν αναμένεται να έχει σημαντικό αντίκτυπο.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση του παρόντος κατ’ εξουσιοδότηση κανονισμού είναι το άρθρο 48 στοιχεία β), γ), δ), ε), στ) και η), το άρθρο 53 παράγραφος 1 στοιχείο δ) σημείο ii), και το άρθρο 77 παράγραφος 1 στοιχεία η) και ια) του κανονισμού (ΕΕ) 2017/625, βάσει των οποίων υποχρεώνεται η Επιτροπή να αναλάβει δράση.
            
            
               Για λόγους ασφάλειας δικαίου, είναι σκόπιμο να θεσπιστούν σε ενιαία πράξη κανόνες σχετικά με τις εξαιρέσεις από τους ελέγχους στους συνοριακούς σταθμούς ελέγχου, κανόνες για συγκεκριμένα καθήκοντα ελέγχου που εκτελούνται από τις τελωνειακές αρχές και άλλες δημόσιες αρχές, καθώς και κανόνες για τη διενέργεια ειδικών επίσημων ελέγχων σε αγαθά που εξαιρούνται από επίσημους ελέγχους στον συνοριακό σταθμό ελέγχου πρώτης άφιξης στην Ένωση.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 21.9.2021
            
            
               για την τροποποίηση του κατ’ εξουσιοδότηση κανονισμού (ΕΕ) 2019/2122 όσον αφορά ορισμένες κατηγορίες αγαθών χαμηλού κινδύνου, τα αγαθά που αποτελούν μέρος των προσωπικών αποσκευών των επιβατών και τα ζώα συντροφιάς που εξαιρούνται από τους επίσημους ελέγχους στους συνοριακούς σταθμούς ελέγχου, και για την τροποποίηση του εν λόγω κατ’ εξουσιοδότηση κανονισμού και του κατ’ εξουσιοδότηση κανονισμού (ΕΕ) 2019/2074 όσον αφορά τις αναφορές σε ορισμένες καταργηθείσες νομοθετικές πράξεις
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
         
         
            
               Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους)
                  4
               , και ιδίως το άρθρο 48 στοιχεία β), γ), δ), ε), στ) και η), το άρθρο 53 παράγραφος 1 στοιχείο δ) σημείο ii), και το άρθρο 77 παράγραφος 1 στοιχεία η) και ια), 
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2017/625 θεσπίζει κανόνες για τη διενέργεια επίσημων ελέγχων από τις αρμόδιες αρχές των κρατών μελών σχετικά με τα ζώα και τα αγαθά που εισέρχονται στην Ένωση, με σκοπό τη διαπίστωση της συμμόρφωσης με την ενωσιακή νομοθεσία για την αγροδιατροφική αλυσίδα.
            
            
               (2)Ο κατ’ εξουσιοδότηση κανονισμός (ΕΕ) 2019/2122 της Επιτροπής
                  5
                θεσπίζει κανόνες για τις περιπτώσεις και τις προϋποθέσεις υπό τις οποίες ορισμένες κατηγορίες ζώων και αγαθών εξαιρούνται από τους επίσημους ελέγχους σε συνοριακούς σταθμούς ελέγχου, καθώς και για τις περιπτώσεις και τις προϋποθέσεις υπό τις οποίες μπορούν να εκτελούνται συγκεκριμένα καθήκοντα ελέγχου από τις τελωνειακές αρχές ή άλλες δημόσιες αρχές, στον βαθμό που τα εν λόγω καθήκοντα δεν εμπίπτουν ήδη στην αρμοδιότητα των εν λόγω αρχών, όσον αφορά τις προσωπικές αποσκευές επιβατών.
            
            
               (3)Δείγματα προϊόντων ζωικής προέλευσης και σύνθετων προϊόντων για ανάλυση προϊόντων και για δοκιμές ελέγχου ποιότητας, συμπεριλαμβανομένης της οργανοληπτικής ανάλυσης, τα οποία χρησιμοποιούνται για τη διενέργεια δοκιμών και αναλύσεων από υπεύθυνο επιχείρησης στο κράτος μέλος προορισμού ενέχουν χαμηλό κίνδυνο για τη δημόσια υγεία, καθώς δεν εισέρχονται στην αλυσίδα τροφίμων. Ως εκ τούτου, η αρμόδια αρχή του κράτους μέλους προορισμού θα πρέπει να είναι σε θέση να χορηγεί άδεια για την εξαίρεση των εν λόγω δειγμάτων από επίσημους ελέγχους στους συνοριακούς σταθμούς ελέγχου. 
            
            
               (4)Προκειμένου να προληφθούν οι κίνδυνοι για την υγεία των ζώων, η αρμόδια αρχή του κράτους μέλους προορισμού θα πρέπει να εκδίδει την άδεια για δείγματα προϊόντων ζωικής προέλευσης και σύνθετων προϊόντων σύμφωνα με τις απαιτήσεις υγείας των ζώων οι οποίες καθορίζονται στους κανόνες που θεσπίζονται στον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου
                  6
                ή σύμφωνα με αυτόν, ή από τα κράτη μέλη. Η αρμόδια αρχή του κράτους μέλους προορισμού θα πρέπει να προσδιορίζει στην άδεια τους όρους δημόσιας υγείας για την είσοδο στην Ένωση και για τη χρήση των δειγμάτων. 
            
            
               (5)Προκειμένου να αποφευχθεί η διάθεση στην αγορά δειγμάτων προϊόντων ζωικής προέλευσης και σύνθετων προϊόντων που προορίζονται για ανάλυση προϊόντων και για δοκιμές ελέγχου ποιότητας, η αρμόδια αρχή θα πρέπει να προσδιορίζει στην άδεια τις υποχρεώσεις των υπευθύνων επιχειρήσεων να τηρούν αρχεία σχετικά με τη χρήση των δειγμάτων για ανάλυση προϊόντων και δοκιμές ελέγχου ποιότητας και να απορρίπτουν τα δείγματα μετά τη χρήση σύμφωνα με τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου
                  7
               .
            
            
               (6)Για να αποφευχθεί τυχόν κατάχρηση αυτής της εξαίρεσης, η αρμόδια αρχή που επιτρέπει την είσοδο ερευνητικών ή διαγνωστικών δειγμάτων και δειγμάτων προϊόντων ζωικής προέλευσης και σύνθετων προϊόντων για ανάλυση προϊόντων και δοκιμές ελέγχου ποιότητας θα πρέπει να προσδιορίζει στην άδεια που χορηγείται στους υπευθύνους επιχειρήσεων τη μέγιστη ποσότητα των δειγμάτων.
            
            
               (7)Θα πρέπει να αποσαφηνιστεί η ποσότητα ορισμένων αγαθών που αποτελούν μέρος των προσωπικών αποσκευών των επιβατών, τα οποία προορίζονται για προσωπική κατανάλωση ή χρήση και εξαιρούνται από τους επίσημους ελέγχους στους συνοριακούς σταθμούς ελέγχου.
            
            
               (8)Προκειμένου να διασφαλιστεί η συνοχή με τους σχετικούς καταλόγους τρίτων χωρών στον κανονισμό (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου
                  8
                από τις οποίες τα ζώα συντροφιάς μπορούν να εισέλθουν σε κράτος μέλος, θα πρέπει να διορθωθεί η εξαίρεση για τα ζώα συντροφιάς που εισέρχονται στην Ένωση από τρίτες χώρες οι οποίες δεν παρατίθενται στο μέρος 1 του παραρτήματος II του εκτελεστικού κανονισμού (ΕΕ) αριθ. 577/2013 της Επιτροπής
                  9
               .
            
            
               (9)Με βάση τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, ο κανονισμός (ΕΕ) 2017/625, καθώς και οι πράξεις της Επιτροπής που βασίζονται σ’ αυτόν, εφαρμόζονται ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία μετά τη λήξη της μεταβατικής περιόδου. Κατά συνέπεια, τόσο οι αφίσες του παραρτήματος II όσο και το φυλλάδιο του παραρτήματος III του κατ’ εξουσιοδότηση κανονισμού (ΕΕ) 2019/2122 σχετικά με την εισαγωγή προϊόντων που αποτελούν μέρος των προσωπικών αποσκευών των επιβατών θα πρέπει να τροποποιηθούν ώστε να συμπεριλάβουν αναφορές στο Ηνωμένο Βασίλειο όσον αφορά τη Βόρεια Ιρλανδία. 
            
            
               (10)Η απόφαση 2007/275/ΕΚ της Επιτροπής
                  10
                καταργείται με τον εκτελεστικό κανονισμό (ΕΕ) 2021/632 της Επιτροπής
                  11
               . Για λόγους ασφάλειας δικαίου, οι αναφορές στην απόφαση 2007/275/ΕΚ της Επιτροπής στο παράρτημα III του κατ’ εξουσιοδότηση κανονισμού (ΕΕ) 2019/2122 θα πρέπει να αντικατασταθούν από αναφορές στον κατ’ εξουσιοδότηση κανονισμό (ΕΕ) 2021/630 της Επιτροπής
                  12
               .
            
            
               (11)Ως εκ τούτου, ο κατ’ εξουσιοδότηση κανονισμός (ΕΕ) 2019/2122 θα πρέπει να τροποποιηθεί αναλόγως.
            
            
               (12)Ο εκτελεστικός κανονισμός (ΕΕ) 2019/2007 της Επιτροπής
                  13
                καταργείται με τον εκτελεστικό κανονισμό (ΕΕ) 2021/632. Για λόγους ασφάλειας δικαίου, οι αναφορές στον εκτελεστικό κανονισμό (ΕΕ) 2019/2007 και στην απόφαση 2007/275/ΕΚ οι οποίες περιλαμβάνονται στον κατ’ εξουσιοδότηση κανονισμό (ΕΕ) 2019/2074 της Επιτροπής
                  14
                θα πρέπει να αντικατασταθούν από αναφορές στον κατ’ εξουσιοδότηση κανονισμό (ΕΕ) 2021/632 της Επιτροπής.
            
            
               (13)Ο κατ’ εξουσιοδότηση κανονισμός (ΕΕ) 2019/2074 θα πρέπει να τροποποιηθεί αναλόγως.
            
            
               (14)Στον κατ’ εξουσιοδότηση κανονισμό (ΕΕ) 2019/2074, θα πρέπει να διορθωθούν οι αναφορές στις ίδιες καταργηθείσες νομικές πράξεις όπως και στον κατ’ εξουσιοδότηση κανονισμό (ΕΕ) 2019/2122. Οι κανόνες των εν λόγω κατ’ εξουσιοδότηση κανονισμών συνδέονται μεταξύ τους στην ουσία τους και προορίζονται να εφαρμόζονται παράλληλα. Για λόγους απλότητας και διαφάνειας, καθώς και για να διευκολυνθεί η εφαρμογή τους και να αποφευχθεί ο πολλαπλασιασμός των κανόνων, θα πρέπει να ορίζονται σε μία και μόνο πράξη και όχι σε πολλές χωριστές πράξεις με πολυάριθμες διασταυρούμενες παραπομπές και με κίνδυνο επαναλήψεων. Συμπερασματικά, η τροποποίηση του κατ’ εξουσιοδότηση κανονισμού (ΕΕ) 2019/2074 θα πρέπει να συμπεριληφθεί στον παρόντα κανονισμό μαζί με την τροποποίηση του κατ’ εξουσιοδότηση κανονισμού (ΕΕ) 2019/2122,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ’ εξουσιοδότηση κανονισμός (ΕΕ) 2019/2122 τροποποιείται ως εξής: 
            
            
               1)Στο άρθρο 3 παράγραφος 1, το στοιχείο β) αντικαθίσταται από το ακόλουθο κείμενο:
            
         
         
            
               «β) η είσοδός τους στην Ένωση έχει εγκριθεί εκ των προτέρων για τον σκοπό αυτό από την αρμόδια αρχή του κράτους μέλους* προορισμού·
            
            
               -----
            
            
               * Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος κανονισμού, οι αναφορές στα κράτη μέλη περιλαμβάνουν το Ηνωμένο Βασίλειο όσον αφορά τη Βόρεια Ιρλανδία.».
            
            
               2)Το άρθρο 4 τροποποιείται ως εξής:
            
            
               α)ο τίτλος αντικαθίσταται από το ακόλουθο κείμενο:
            
            
               «Άρθρο 4
            
            
               Ερευνητικά και διαγνωστικά δείγματα και δείγματα προϊόντων ζωικής προέλευσης και σύνθετων προϊόντων που προορίζονται για ανάλυση προϊόντων και για δοκιμές ελέγχου ποιότητας, συμπεριλαμβανομένης της οργανοληπτικής ανάλυσης»·
            
            
               β)προστίθενται οι ακόλουθες παράγραφοι 3, 4 και 5:
            
            
               «3.Η αρμόδια αρχή του κράτους μέλους προορισμού μπορεί να εξαιρεί δείγματα προϊόντων ζωικής προέλευσης και σύνθετων προϊόντων που προορίζονται για ανάλυση προϊόντων και για δοκιμές ελέγχου ποιότητας, συμπεριλαμβανομένης της οργανοληπτικής ανάλυσης, από επίσημους ελέγχους στους συνοριακούς σταθμούς ελέγχου υπό την προϋπόθεση ότι:
            
            
               α)η αρμόδια αρχή έχει χορηγήσει στον υπεύθυνο επιχείρησης που είναι υπεύθυνος για την ανάλυση ή τη δοκιμασία των δειγμάτων πριν από την είσοδό τους στην Ένωση άδεια για την εισαγωγή τους στην Ένωση σύμφωνα με την παράγραφο 4 και η εν λόγω άδεια καταγράφεται σε επίσημο έγγραφο που εκδίδει η εν λόγω αρχή· 
            
            
               β)τα δείγματα συνοδεύονται από το επίσημο έγγραφο που αναφέρεται στο στοιχείο α) ή από αντίγραφό του, από το πιστοποιητικό ή τη δήλωση που αναφέρεται στην παράγραφο 4 στοιχείο β) ή, κατά περίπτωση, από οποιοδήποτε έγγραφο απαιτείται βάσει των εθνικών κανόνων που αναφέρονται στην παράγραφο 4 στοιχείο γ), έως ότου τα δείγματα φθάσουν στον υπεύθυνο επιχείρησης που είναι υπεύθυνος για την ανάλυση ή τη δοκιμασία των δειγμάτων.
            
            
               Όταν τα δείγματα που αναφέρονται στο πρώτο εδάφιο εισέρχονται στην Ένωση μέσω κράτους μέλους άλλου από το κράτος μέλος προορισμού, ο υπεύθυνος επιχείρησης παρουσιάζει τα δείγματα σε συνοριακό σταθμό ελέγχου.
            
            
               4.Η αρμόδια αρχή του κράτους μέλους προορισμού, στην άδεια για την εισαγωγή στην Ένωση δειγμάτων προϊόντων ζωικής προέλευσης και σύνθετων προϊόντων που προορίζονται για ανάλυση προϊόντων και για δοκιμές ελέγχου ποιότητας, συμπεριλαμβανομένης της οργανοληπτικής ανάλυσης, προσδιορίζει τα ακόλουθα:
            
            
               α)τα δείγματα προέρχονται από τρίτες χώρες ή περιοχές τρίτων χωρών που παρατίθενται στον εκτελεστικό κανονισμό (ΕΕ) 2021/404 της Επιτροπής*·
            
            
               β) τα δείγματα συνοδεύονται από το σχετικό πιστοποιητικό ή δήλωση που έχει καταρτιστεί σύμφωνα με τα υποδείγματα που καθορίζονται στον εκτελεστικό κανονισμό (ΕΕ) 2020/2235 της Επιτροπής**· 
            
            
               γ) τα δείγματα, ανάλογα με το εμπόρευμα, συμμορφώνονται με τα εξής:
            
            
               i)τις σχετικές απαιτήσεις που καθορίστηκαν με τον κατ’ εξουσιοδότηση κανονισμό (ΕΕ) 2020/692 της Επιτροπής***· ή 
            
            
               ii)τους εθνικούς κανόνες σύμφωνα με το άρθρο 230 παράγραφος 2, το άρθρο 234 παράγραφος 3 και το άρθρο 238 παράγραφος 4 του κανονισμού (ΕΕ) 2016/429, κατά περίπτωση· 
            
            
               δ)τις απαιτήσεις δημόσιας υγείας για:
            
            
               –την είσοδο στο κράτος μέλος προορισμού, οι οποίες μπορεί να περιλαμβάνουν απαιτήσεις επισήμανσης και συσκευασίας για τα δείγματα· και 
            
         
         
            
               –την ανάλυση ή τη δοκιμασία των δειγμάτων από τον υπεύθυνο επιχείρησης· 
            
            
               ε)τον υπεύθυνο επιχείρησης που είναι υπεύθυνος για την ανάλυση ή τη δοκιμασία των δειγμάτων, συμπεριλαμβανομένης αναφοράς στη διεύθυνση των εγκαταστάσεων του υπευθύνου επιχείρησης για τις οποίες προορίζονται τα δείγματα·
            
            
               στ)την αρμόδια αρχή που είναι υπεύθυνη για τους επίσημους ελέγχους στις εγκαταστάσεις του υπευθύνου επιχείρησης για τις οποίες προορίζονται τα δείγματα· και
            
            
               ζ)τις υποχρεώσεις του υπευθύνου επιχείρησης που είναι υπεύθυνος για την ανάλυση ή τη δοκιμασία να μην αναμειγνύει τα δείγματα με τρόφιμα που προορίζονται για διάθεση στην αγορά, να τηρεί αρχεία σχετικά με τη χρήση των δειγμάτων και να απορρίπτει τα δείγματα μετά την ανάλυση του προϊόντος ή τις δοκιμές ελέγχου ποιότητας σύμφωνα με τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου****.
            
            
               5.Η αρμόδια αρχή του κράτους μέλους προορισμού προσδιορίζει στις άδειες που αναφέρονται στην παράγραφο 1 στοιχείο α) και στην παράγραφο 3 πρώτο εδάφιο στοιχείο α) τη μέγιστη ποσότητα δειγμάτων που εξαιρούνται από τους επίσημους ελέγχους στους συνοριακούς σταθμούς ελέγχου.
            
            
               ---
            
            
               *
                     Εκτελεστικός κανονισμός (ΕΕ) 2021/404 της Επιτροπής, της 24ης Μαρτίου 2021, για την κατάρτιση καταλόγων τρίτων χωρών, εδαφών ή ζωνών αυτών από τις οποίες/τα οποία επιτρέπεται η είσοδος ζώων, ζωικού αναπαραγωγικού υλικού και προϊόντων ζωικής προέλευσης στην Ένωση σύμφωνα με τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου (ΕΕ L 114 της 31.3.2021, σ. 1). 
            
            
               ** Εκτελεστικός κανονισμός (ΕΕ) 2020/2235 της Επιτροπής, της 16ης Δεκεμβρίου 2020, για τη θέσπιση κανόνων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΕ) 2016/429 και (ΕΕ) 2017/625 όσον αφορά τα υποδείγματα πιστοποιητικών υγείας των ζώων, τα υποδείγματα επίσημων πιστοποιητικών και τα υποδείγματα πιστοποιητικών υγείας των ζώων / επίσημων πιστοποιητικών για την είσοδο στην Ένωση και για τις ενδοενωσιακές μετακινήσεις φορτίων ορισμένων κατηγοριών ζώων και αγαθών και σχετικά με την επίσημη πιστοποίηση με τέτοια πιστοποιητικά, και για την κατάργηση του κανονισμού (ΕΚ) αριθ. 599/2004, των εκτελεστικών κανονισμών (ΕΕ) αριθ. 636/2014 και (ΕΕ) 2019/628, της οδηγίας 98/68/ΕΚ και των αποφάσεων 2000/572/ΕΚ, 2003/779/ΕΚ και 2007/240/ΕΚ (ΕΕ L 442 της 30.12.2020, σ. 1).
            
            
               *** Κατ’ εξουσιοδότηση κανονισμός (ΕΕ) 2020/692 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την είσοδο στην Ένωση και για τις μετακινήσεις και τους χειρισμούς, μετά την είσοδο, των φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης (ΕΕ L 174 της 3.6.2020, σ. 379).
            
            
               **** Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (ΕΕ L 300 της 14.11.2009, σ. 1).».
            
            
               3)Στο άρθρο 7, το στοιχείο α) αντικαθίσταται από το ακόλουθο κείμενο:
            
            
               «α)αγαθά που παρατίθενται στο μέρος 1 του παραρτήματος I, υπό τον όρο ότι η ποσότητα σε κάθε κατηγορία δεν υπερβαίνει το όριο βάρους των 2 kg·».
            
            
               4)Στο άρθρο 11 στοιχείο α), το σημείο ii) αντικαθίσταται από το ακόλουθο κείμενο:
            
            
               «ii)πληρούν τις προϋποθέσεις που ορίζονται στο άρθρο 5 παράγραφος 1 ή 2 του κανονισμού (ΕΕ) αριθ. 576/2013 και μετακινούνται από έδαφος ή τρίτη χώρα που παρατίθεται στο παράρτημα ΙΙ μέρος 1 του εκτελεστικού κανονισμού (ΕΕ) αριθ. 577/2013, υπό την προϋπόθεση ότι υποβάλλονται σε ελέγχους εγγράφων και ταυτότητας σύμφωνα με το άρθρο 34 του κανονισμού (ΕΕ) αριθ. 576/2013 και, κατά περίπτωση, στους συνήθεις επιτόπιους ελέγχους σύμφωνα με το άρθρο 5 παράγραφος 3 του εν λόγω κανονισμού· ή».
            
            
               5)Τα παραρτήματα II και IΙΙ τροποποιούνται σύμφωνα με το παράρτημα του παρόντος κανονισμού.
            
            
               Άρθρο 2
            
            
               Ο κατ’ εξουσιοδότηση κανονισμός (ΕΕ) 2019/2074 τροποποιείται ως εξής:
            
            
               1)Στο άρθρο 3, η παράγραφος 1 αντικαθίσταται από το ακόλουθο κείμενο:
            
            
               «1.Η αρμόδια αρχή στον συνοριακό σταθμό ελέγχου άφιξης στην Ένωση επιτρέπει την είσοδο στην Ένωση των ακόλουθων φορτίων προϊόντων που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο, υπό την προϋπόθεση ότι συμμορφώνονται με τις απαιτήσεις που ορίζονται στην παράγραφο 2:
            
            
               α)προϊόντα ζωικής προέλευσης τα οποία παρατίθενται στο παράρτημα του εκτελεστικού κανονισμού (ΕΕ) 2021/632 της Επιτροπής*·
            
         
         
            
               β)σύνθετα προϊόντα που παρατίθενται στα κεφάλαια 15 έως 22 του παραρτήματος του εκτελεστικού κανονισμού (ΕΕ) 2021/632 και τα οποία υπόκεινται σε κτηνιατρικούς ελέγχους στους συνοριακούς σταθμούς ελέγχου άφιξης στην Ένωση σύμφωνα με το άρθρο 3 του εν λόγω εκτελεστικού κανονισμού.
            
            
               -----
            
            
               * Εκτελεστικός κανονισμός (ΕΕ) 2021/632 της Επιτροπής, της 13ης Απριλίου 2021, για τη θέσπιση κανόνων εφαρμογής του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους καταλόγους ζώων, προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων και παράγωγων προϊόντων, σύνθετων προϊόντων, καθώς και σανού και άχυρου που υποβάλλονται σε επίσημους ελέγχους σε συνοριακούς σταθμούς ελέγχου, και για την κατάργηση του εκτελεστικού κανονισμού (ΕΕ) 2019/2007 της Επιτροπής και της απόφασης 2007/275/ΕΚ της Επιτροπής (ΕΕ L 132 της 19.4.2021, σ. 24).».
            
            
               2)Στο άρθρο 3 παράγραφος 2, το στοιχείο α) αντικαθίσταται από το ακόλουθο κείμενο:
            
            
               «α)το πρωτότυπο του επίσημου πιστοποιητικού που εξέδωσε η αρμόδια αρχή του κράτους μέλους* από το οποίο προέρχονται τα αγαθά και απεστάλησαν σε τρίτη χώρα («κράτος μέλος προέλευσης») ή το ισοδύναμο ηλεκτρονικό έγγραφο που υποβλήθηκε στο IMSOC ή επικυρωμένο αντίγραφο του πρωτοτύπου·
            
            
               -----
            
            
               * Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος κανονισμού, οι αναφορές στα κράτη μέλη περιλαμβάνουν το Ηνωμένο Βασίλειο όσον αφορά τη Βόρεια Ιρλανδία.».
            
            
               Άρθρο 3
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 21.9.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        Κανονισμός (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2019/2122 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά ορισμένες κατηγορίες ζώων και αγαθών που εξαιρούνται από τους επίσημους ελέγχους στους συνοριακούς σταθμούς ελέγχου και τους ειδικούς ελέγχους στις προσωπικές αποσκευές επιβατών και σε μικρά φορτία εμπορευμάτων που αποστέλλονται σε φυσικά πρόσωπα και δεν προορίζονται να διατεθούν στην αγορά, και για την τροποποίηση του κανονισμού (ΕΕ) αριθ. 142/2011 της Επιτροπής (ΕΕ L 321 της 12.12.2019, σ. 45).
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2019/2074 της Επιτροπής, της 23ης Σεπτεμβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου, όσον αφορά τους κανόνες σχετικά με τη διενέργεια ειδικών επίσημων ελέγχων στα φορτία ορισμένων ζώων και αγαθών που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο (ΕΕ L 316 της 6.12.2019, σ. 6).
               
               
                  
                     (4)
                  
                        ΕΕ L 95 της 7.4.2017, σ. 1.
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2019/2122 της Επιτροπής, της 10ης Οκτωβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά ορισμένες κατηγορίες ζώων και αγαθών που εξαιρούνται από τους επίσημους ελέγχους στους συνοριακούς σταθμούς ελέγχου και τους ειδικούς ελέγχους στις προσωπικές αποσκευές επιβατών και σε μικρά φορτία εμπορευμάτων που αποστέλλονται σε φυσικά πρόσωπα και δεν προορίζονται να διατεθούν στην αγορά, και για την τροποποίηση του κανονισμού (ΕΕ) αριθ. 142/2011 της Επιτροπής (ΕΕ L 321 της 12.12.2019, σ. 45).
               
               
                  
                     (6)
                  
                        Κανονισμός (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).
               
               
                  
                     (7)
                  
                        Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009 , περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (ΕΕ L 300 της 14.11.2009, σ. 1).
               
               
                  
                     (8)
                  
                        Κανονισμός (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με τις μη εμπορικού χαρακτήρα μετακινήσεις ζώων συντροφιάς και την κατάργηση του κανονισμού (ΕΚ) αριθ. 998/2003 (ΕΕ L 178 της 28.6.2013, σ. 1). 
               
               
                  
                     (9)
                  
                        Εκτελεστικός κανονισμός (ΕΕ) αριθ. 577/2013 της Επιτροπής, της 28ης Ιουνίου 2013, για τα υποδείγματα εγγράφων ταυτοποίησης σχετικά με τις μη εμπορικού χαρακτήρα μετακινήσεις σκύλων, γατών και ικτίδων, την κατάρτιση καταλόγων εδαφών και τρίτων χωρών, καθώς και τη μορφή, τη διάταξη και τις γλωσσικές απαιτήσεις των δηλώσεων που πιστοποιούν τη συμμόρφωση με ορισμένους όρους οι οποίοι προβλέπονται στον κανονισμό (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου (ΕΕ L 178 της 28.6.2013, σ. 109).
               
               
                  
                     (10)
                  
                        Απόφαση 2007/275/ΕΚ της Επιτροπής, της 17ης Απριλίου 2007, σχετικά με τους καταλόγους ζώων και προϊόντων που πρέπει να υποβάλλονται σε ελέγχους στους συνοριακούς σταθμούς επιθεώρησης (ΕΕ L 116 της 4.5.2007, σ. 9).
               
               
                  
                     (11)
                  
                        Εκτελεστικός κανονισμός (ΕΕ) 2021/632 της Επιτροπής, της 13ης Απριλίου 2021, για τη θέσπιση κανόνων εφαρμογής του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους καταλόγους ζώων, προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων και παράγωγων προϊόντων, σύνθετων προϊόντων, καθώς και σανού και άχυρου που υποβάλλονται σε επίσημους ελέγχους σε συνοριακούς σταθμούς ελέγχου, και για την κατάργηση του εκτελεστικού κανονισμού (ΕΕ) 2019/2007 της Επιτροπής και της απόφασης 2007/275/ΕΚ της Επιτροπής (ΕΕ L 132 της 19.4.2021, σ. 24) 
               
               
                  
                     (12)
                  
                        Κατ’ εξουσιοδότηση κανονισμός (ΕΕ) 2021/630 της Επιτροπής, της 16ης Φεβρουαρίου 2021, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά ορισμένες κατηγορίες αγαθών που εξαιρούνται από επίσημους ελέγχους σε συνοριακούς σταθμούς ελέγχου και για την τροποποίηση της απόφασης 2007/275/ΕΚ της Επιτροπής [C(2021) 899] (ΕΕ L 132 της 19.4.2021, σ. 17).
               
               
                  
                     (13)
                  
                        Εκτελεστικός κανονισμός (ΕΕ) 2019/2007 της Επιτροπής, της 18ης Νοεμβρίου 2019, για τη θέσπιση κανόνων εφαρμογής του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους καταλόγους ζώων, προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων και παράγωγων προϊόντων, καθώς και σανού και αχύρου που υπόκεινται σε επίσημους ελέγχους σε συνοριακούς σταθμούς ελέγχου και για την τροποποίηση της απόφασης 2007/275/ΕΚ (ΕΕ L 312 της 3.12.2019, σ. 1).
               
               
                  
                     (14)
                  
                        Κατ’ εξουσιοδότηση κανονισμός (ΕΕ) 2019/2074 της Επιτροπής, της 23ης Σεπτεμβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου, όσον αφορά τους κανόνες σχετικά με τη διενέργεια ειδικών επίσημων ελέγχων στα φορτία ορισμένων ζώων και αγαθών που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο (ΕΕ L 316 της 6.12.2019, σ. 6).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
            
               Τα παραρτήματα II και III του κατ’ εξουσιοδότηση κανονισμού (ΕΕ) 2019/2122 τροποποιούνται ως εξής:
            
            
               1)Το παράρτημα II αντικαθίσταται από το ακόλουθο κείμενο:
            
            
            
               «ΠΑΡΑΡΤΗΜΑ II
            
            
               Αφίσες που αναφέρονται στο άρθρο 8 παράγραφος 1
            
            
               Οι αφίσες διατίθενται στην εξής διεύθυνση:
            
            
               
                  https://ec.europa.eu/food/animals/animalproducts/personal_imports_en
               
            
            
               
                  
            
            
               
                  
            
            
               
                  
            
            
            
               
                  
            
            
                  
                     
                     
                     
                     
                     
                     
                     
                     
                     
                     
                     ».
               
            
            
               2)Το παράρτημα III τροποποιείται ως εξής: 
            
            
               α)το πρώτο εδάφιο αντικαθίσταται από το ακόλουθο κείμενο:
            
            
               «Λόγω του κινδύνου εισαγωγής ασθενειών στην Ευρωπαϊκή Ένωση (ΕΕ)*, υπάρχουν αυστηρές διαδικασίες για την εισαγωγή ορισμένων προϊόντων ζωικής προέλευσης στην ΕΕ. Οι εν λόγω διαδικασίες δεν ισχύουν για τις μετακινήσεις προϊόντων ζωικής προέλευσης μεταξύ των κρατών μελών της ΕΕ ή για μικρές ποσότητες προϊόντων ζωικής προέλευσης για προσωπική κατανάλωση που προέρχονται από την Ανδόρα, τον Άγιο Μαρίνο, την Ελβετία, την Ισλανδία, το Λιχτενστάιν και τη Νορβηγία.»·
            
         
         
            
               ------------
            
            
               * Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, οι αναφορές στην Ευρωπαϊκή Ένωση στο παρόν πιστοποιητικό περιλαμβάνουν το Ηνωμένο Βασίλειο όσον αφορά τη Βόρεια Ιρλανδία.
            
            
            
               β)το τρίτο και το τέταρτο εδάφιο αντικαθίστανται από το ακόλουθο κείμενο: 
            
            
               «Τα ακόλουθα εμπορεύματα μπορούν να εισάγονται στην ΕΕ υπό την προϋπόθεση ότι πληρούν τους όρους και τα όρια βάρους που αναφέρονται στα σημεία 1 έως 5 κατωτέρω.»·
            
            
               γ)στο σημείο 3, «Τροφές για ζώα συντροφιάς οι οποίες απαιτούνται για λόγους υγείας», η εισαγωγική φράση αντικαθίσταται από το ακόλουθο κείμενο:
            
            
               «Επιτρέπεται μόνο η εισαγωγή ή αποστολή στην ΕΕ ποσοτήτων για προσωπική χρήση τροφών για ζώα συντροφιάς οι οποίες απαιτούνται για λόγους που σχετίζονται με την υγεία του ζώου συντροφιάς που συνοδεύει τον επιβάτη, υπό τον όρο ότι:»·
            
            
               δ)το σημείο 7, «Εξαιρούμενα προϊόντα», αντικαθίσταται από το ακόλουθο κείμενο:
            
            
               «Τα ακόλουθα προϊόντα εξαιρούνται από τους κανόνες που αναφέρονται στα σημεία 1 έως 6, υπό τον όρο ότι πληρούν τις απαιτήσεις του άρθρου 3 παράγραφος 1 του κατ’ εξουσιοδότηση κανονισμού (ΕΕ) 2021/630 της Επιτροπής**:
            
            
               –ζαχαρώδη προϊόντα (στα οποία περιλαμβάνονται και τα ζαχαρωτά), σοκολάτα και άλλα παρασκευάσματα διατροφής που περιέχουν κακάο·
            
            
               –ζυμαρικά, νούγιες και αράπικο σιμιγδάλι (κους-κους)·
            
            
               –προϊόντα αρτοποιίας, γλυκά, μπισκότα, βάφλες και γκοφρέτες, φρυγανιές και παρόμοια ψημένα προϊόντα·
            
            
               –ελιές γεμιστές με ψάρια·
            
            
               –εκχυλίσματα, αποστάγματα και συμπυκνώματα καφέ, τσαγιού ή ματέ και παρασκευάσματα με βάση τα προϊόντα αυτά ή με βάση τον καφέ, το τσάι ή το ματέ·
            
            
               –κιχώριο φρυγμένο και άλλα φρυγμένα υποκατάστατα του καφέ και τα εκχυλίσματα, αποστάγματα και συμπυκνώματα αυτών·
            
            
               –σούπες και αρωματικές ουσίες συσκευασμένες για τον τελικό καταναλωτή·
            
            
               –συμπληρώματα διατροφής συσκευασμένα για τον τελικό καταναλωτή, τα οποία περιέχουν μεταποιημένα ζωικά προϊόντα (συμπεριλαμβανομένης της γλυκοζαμίνης, της χονδροϊτίνης ή της χιτοζάνης)·
            
            
               –λικέρ·
            
            
               -----
            
            
               **Κατ’ εξουσιοδότηση κανονισμός (ΕΕ) 2021/630 της Επιτροπής, της 16ης Φεβρουαρίου 2021, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά ορισμένες κατηγορίες αγαθών που εξαιρούνται από επίσημους ελέγχους σε συνοριακούς σταθμούς ελέγχου και για την τροποποίηση της απόφασης 2007/275/ΕΚ της Επιτροπής (ΕΕ L 132 της 19.4.2021, σ. 17).».